
Csillagászati célú szögmérés Newton-rendszerű távcső, valamint digitális tükörreflexes fényképezőgép segítségével

A kitűzött feladat csillagászati objektumok látszólagos átmérőjének, illetve látszólagos távolságának a megmérése rendelkezésre álló Newtonrendszerű távcső, valamint digitális tükörreflexes fényképezőgép segítségével. A szögértékek meghatározása a készített felvételek alapján történik, korábbi hitelesítő mérések elvégzését, valamint a távcső, illetve kamera torzítási tulajdonságainak figyelembevételét követően. A dolgozat elméleti áttekintőt tartalmaz a korábbi csillagászati szögmérési, valamint geometriai szerkesztési módszerekről, az éggömb modellen történő szögtávolság fogalom értelmezéséről, bemutatja a Newton-rendszerű távcsövek, valamint a digitális tükörreflexes fényképezőgépek működésének alapjait. A műszerek rendelkezésre álló paramétereinek segítségével a látómező átmérőjének számszerű becslésén túl lényeges a valós érték mérések általi meghatározása, továbbá ezen hitelesítési eljárás konkrét elvégzése, annak részletes dokumentálása, majd az azon szerzett eredmények értékelése. A mérési eljárás matematikai leírása, valamint az abból következő, méréssel kapcsolatos praktikus megfontolások, megvalósítási módszerek dokumentálása is részét képezik a dokumentumnak. Az eljárás segítségével mérhető például a Hold elliptikus pályán történő mozgásából adódó látszólagos méretének változása, abból pedig vissza lehet következtetni a pálya excentricitására, a Perigeum, illetve Apogeum pontok fókuszponttól mért távolságának arányára, valamint a Hold égi sebességének meghatározása, annak számított értékével való összevetése.



